b'\n_START_ARTICLE_\nIzsu\xc5\xa1itev\n_START_SECTION_\nSimptomi\n_START_PARAGRAPH_\nSimptomi lahko vklju\xc4\x8dujejo glavobol (podoben kot pri ma\xc4\x8dku), mi\xc5\xa1i\xc4\x8dne kr\xc4\x8de, motnje vida, zni\xc5\xbean krvni tlak, omotico ali omedlevico po postavitvi v pokon\xc4\x8den polo\xc5\xbeaj (zaradi ortostatske hipotenzije). Nezdravljena izsu\xc5\xa1itev vodi obi\xc4\x8dajno v delirij, nezavest, zatekanje jezika in v skrajnem primeru v smrt._NEWLINE_Simptomi navadno postanejo zaznavni, ko \xc4\x8dlovek izgubi ve\xc4\x8d kot 2\xc2\xa0% vode. Na za\xc4\x8detku se pojavita \xc5\xbeeja in nelagodnost, lahko pride tudi do zmanj\xc5\xa1anja apetita ter do pojava suhe ko\xc5\xbee. Sledi lahko tudi zaprtje. _NEWLINE_Blaga izsu\xc5\xa1itev se lahko ka\xc5\xbee tudi v zmanj\xc5\xa1anju volumna se\xc4\x8da, nenormalno temno obarvanem se\xc4\x8du, utrujenosti, razdra\xc5\xbeenosti, suhih ustih, izostanku solz med jokom in v nekaterih primerih tudi v nespe\xc4\x8dnosti. Krvni testi lahko poka\xc5\xbeejo na hiperalbuminemija._NEWLINE_Pri zmerni do hudi izsu\xc5\xa1itvi lahko izlo\xc4\x8danje se\xc4\x8da povsem preneha. Pojavijo se lahko letargija, skrajna zaspanost, kr\xc4\x8di, omedlevica, upadle me\xc4\x8dave pri dojen\xc4\x8dkih ter udrte o\xc4\x8di._NEWLINE_Ve\xc4\x8dja je izguba vode huj\xc5\xa1i so tudi simptomi. Zaradi zmanj\xc5\xa1anega volumna krvne plazme in zni\xc5\xbeanega krvnega tlaka se pospe\xc5\xa1ita sr\xc4\x8dni utrip in dihanje, telesna temperatura pa lahko zaradi zmanj\xc5\xa1anega znojenja naraste. _NEWLINE_Izguba ve\xc4\x8d kot 15\xc2\xa0% telesne vode je po navadi smrtna.\n_START_SECTION_\nZdravljenje\n_START_PARAGRAPH_\nNajbolj primerna oblika zdravljenja blage izsu\xc5\xa1itve je pitje teko\xc4\x8dine in prepre\xc4\x8ditev dejavnikov, ki so izgube vode povzro\xc4\x8dili. Na mesto vode se priporo\xc4\x8dajo rehidracijski napitki, ki vsebujejo tudi sladkor in elektrolite._NEWLINE_Pri huj\xc5\xa1i izsu\xc5\xa1itvi teko\xc4\x8dino nadome\xc5\xa1\xc4\x8damo z raztopinami za peroralno rehidracijo ali pa rehidracijsko raztopino apliciramo intravensko.'